ΓΡΑΠΤΗ ΕΡΩΤΗΣΗ E-2792/97 υποβολή: Johanna Maij-Weggen (PPE) προς την Επιτροπή (1 Σεπτεμβρίου 1997)

Θέμα: Σχέσεις της Ευρωπαϊκής Ένωσης με τις Ολλανδικές Αντίλες (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο)

Ποιές είναι οι σχέσεις σε νομικό επίπεδο και σε επίπεδο δημοσίου δικαίου μεταξύ των Ολλανδικών Αντίλων (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο) και της Ολλανδίας καθώς και μεταξύ των Ολλανδικών Αντίλων (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο) και της Ευρωπαϊκής Ένωσης;

Ποιές συνθήκες, συμφωνίες, αποφάσεις, δηλώσεις, ψηφίσματα ή άλλες νομοθετικές πράξεις της Ευρωπαϊκής Ένωσης διέπουν τη σχέση μεταξύ των Ολλανδικών Αντίλων (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο) και της Ένωσης;

Ποιές εμπορικές συμφωνίες έχει συνάψει η Ευρωπαϊκή Ένωση με τις Ολλανδικές Αντίλες (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο); Σε τί ύψος ανήλθε η αξία του εισαγωγικού και εξαγωγικού εμπορίου με την Ένωση κατά τα έτη 1994, 1995 και 1996; Για ποιά προϊόντα πρόκειται κυρίως;

Ποιές συμφωνίες για αναπτυξιακή συνεργασία και/ή περιφερειακή ανάπτυξη έχουν συναφθεί μεταξύ της Ενώσεως και των Ολλανδικών Αντίλων (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο); Ποιά ήταν η ενίσχυση της Ένωσης προς τις Ολλανδικές Αντίλες (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο) κατά τα έτη 1994, 1995 και 1996;

Ποιά σχέδια για την ανάπτυξη και την ενίσχυση της υποδομής υφίστανται μεταξύ της Ενώσεως και των Ολλανδικών Αντίλων (Κουρασάο, Μπουναίρ, Αγ. Μαρτίνο, Σάμπα και Αγ. Ευστάθιο) για την περίοδο 1997-2000;

Κοινή απάντηση του κ. Pinheiro εξ ονόματος της Επιτροπής στις γραπτές ερωτήσεις E-2781/97, E-2782/97, E-2783/97, E-2784/97, E-2785/97, E-2786/97, E-2787/97, E-2788/97, E-2789/97, E-2790/97, E-2791/97, E-2792/97, E-2793/97, E-2794/97, E-2795/97, E-2796/97, E-2797/97, E-2798/97, E-2799/97 και E-2800/97 (26 Σεπτεμβρίου 1997)

Η Επιτροπή απαντά με το παρόν έγγραφο σε σύνολο 20 γραπτών ερωτήσεων του αξιότιμου μέλους, το οποίο έθεσε για την καθεμία από τις υπερπόντιες χώρες και εδάφη (ΥΧΕ), τις ίδιες πέντε ερωτήσεις.

Το καταστατικό που διέπει τις σχέσεις μεταξύ κάθε υπερπόντιας χώρας και του κράτους μέλους στο οποίο αυτή ανήκει περιλαμβάνεται στο εσωτερικό δίκαιο των τεσσάρων ενδιαφερομένων κρατών μελών (Δανία, Γαλλία, Κάτω Χώρες και Ηνωμένο Βασίλειο). Η Επιτροπή δεν είναι αρμόδια να περιγράφει τις εν λόγω σχέσεις, αλλά ωστόσο πληροφορεί το αξιότιμο μέλος ότι αυτές εκτίθενται συνοπτικά στο παράρτημα Ι της ανακοίνωσης της Επιτροπής ((Έγγραφο COM (94) 538 τελικό. )) για την ενδιάμεση επανεξέταση της απόφασης 91/482/ΕΟΚ για τη σύνδεση των ΥΧΕ στην Κοινότητα ((ΕΕ L 263 της 19.9.1991. )).

Οι σχέσεις αυτές επιδέχονται τροποποιήσεις και για το λόγο αυτό η Επιτροπή ζήτησε, το Μάϊο του 1997, στα κράτη μέλη να ενημερώσουν τα δεδομένα αυτά προκειμένου να τα διαθέτει στην πλέον πρόσφατη μορφή τους κατά τις συζητήσεις που πραγματοποιούνται σχετικά με το μέλλον των σχέσεων της Κοινότητας και των ΥΧΕ μετά το 2000. Οι σχέσεις μεταξύ των ΥΧΕ και της Κοινότητας διέπονται από τα άρθρα 131 έως 136 της συνθήκης ΕΚ και από τις αποφάσεις σύνδεσης του Συμβουλίου που θεσπίζονται ομόφωνα από τα κράτη μέλη κατ'εφαρμογή του άρθρου 136. Οι εν λόγω αποφάσεις εκδόθηκαν αντίστοιχα το 1964, 1970, 1976, 1981, 1986 και 1991.

Το εμπορικό καθεστώς μεταξύ Κοινότητας και ΥΧΕ περιλαμβάνεται στις προαναφερόμενες αποφάσεις. Η προς το παρόν ισχύουσα απόφαση είναι η απόφαση 91/482/ΕΟΚ της 25ης Ιουλίου 1991. Οι στατιστικές των συναλλαγών περιλαμβάνονται στο έγγραφο «Εξωτερικό εμπόριο της Κοινότητας με τις χώρες ΑΚΕ και τις ΥΧΕ», που δημοσιεύεται από την Επιτροπή (Eurostat).

Όσον αφορά το χρηματοοικονομικό τομέα, οι προγραμματισμένες ενισχύσεις του Ευρωπαϊκού Ταμείου Ανάπτυξης (ΕΤΑ) για τις ΥΧΕ και την περιφερειακή συνεργασία, καθώς και οι μη προγραμματισμένες ενισχύσεις (έκτακτη βοήθεια, επιστροφή τόκων, Stabex, Sysmin, κεφάλαιο με ρίσκο), όπως και τα δάνεια της Ευρωπαϊκής Τράπεζας Επενδύσεων, περιλαμβάνονται επίσης στις προαναφερόμενες αποφάσεις του Συμβουλίου.

Οι διατάξεις σχετικά με την περίοδο 1997-2000 δεν εγκρίθηκαν ακόμα από το Συμβούλιο, παρά την πρόταση την οποία υπέβαλε η Επιτροπή στις 14 Φεβρουαρίου 1996, ((Έγγραφο COM (95) 735 τελικό. )) λόγω διισταμένων απόψεων στο Συμβουλίου, εφόσον δεν έχει ακόμη βρεθεί συμβιβαστική λύση όσον αφορά τη θέσπιση της ενδιάμεσης εξέτασης της απόφασης 91/482/ΕΟΚ για τα εμπορικά θέματα.